Propunere de DECIZIE A CONSILIULUI de prelungire a valabilității Deciziei 2011/492/UE și de suspendare a aplicării măsurilor corespunzătoare prevăzute de aceasta /* COM/2014/0369 final - 2014/0186 (NLE) */





EXPUNERE DE MOTIVE La data de 31 ianuarie 2011, Uniunea Europeană a hotărât să deschidă consultări cu Republica Guineea-Bissau în temeiul articolului 96 din Acordul de la Cotonou revizuit. Această decizie a fost adoptată în urma evenimentelor care au avut loc la 1 aprilie 2010. La acea dată, din ordinul șefului adjunct al Statului Major al forțelor armate, generalul Antonio Indjai, un grup de militari rebeli i-a arestat atât pe șeful Statului Major, José Zamora Induta, cât și pe prim-ministrul Guineea-Bissau, dl Gomes Junior. În urma rebeliunii, generalul Indjai a devenit de facto șef al Statului Major, numirea oficială în această funcție survenind ulterior, la 25 iunie 2010, printr-un decret emis de președintele Bacai Sanha la propunerea guvernului. Uniunea Europeană consideră că rebeliunea din 1 aprilie 2010 și numirea ulterioară a principalilor săi instigatori în posturi înalte în ierarhia militară constituie o încălcare gravă și evidentă a elementelor esențiale ale articolului 9 din Acordul de la Cotonou („Respectarea principiilor democratice”) și un caz de urgență specială, în sensul articolului 96 alineatul (2) litera (b). Prin urmare, la 2 februarie 2011, autorităților guineobissauane le-a fost adresată o scrisoare prin care erau invitate la consultări. Reuniunea de deschidere a consultărilor a avut loc la Bruxelles, la 29 martie 2011. În cadrul reuniunii menționate anterior, participanții au fost informați cu privire la propunerile delegației guineobissauane referitoare la asigurarea treptată a supremației puterii civile, la îmbunătățirea guvernanței democratice, la garantarea respectării ordinii constituționale și a statului de drept, precum și la combaterea impunității și a criminalității organizate. Printre angajamentele asumate de către delegația guineobissauană se numără în special: · efectuarea și finalizarea, în deplină independență și în condiții logistice și de securitate corespunzătoare, a anchetelor și a procedurilor judiciare referitoare la asasinatele care au avut loc în lunile martie și iunie ale anului 2009; · punerea în aplicare efectivă a reformei în domeniul securității, pe baza strategiei adoptate de parlamentul național și a pachetului legislativ pregătit cu sprijinul misiunii PSAC a Uniunii Europene; · schimbări în ierarhia militară, pentru a asigura numirea în posturile înalte de conducere a unor persoane neimplicate în acte neconstituționale sau ilegale ori în acte de violență, conform concluziilor și recomandărilor din foaia de parcurs a ECOWAS pentru reforma din domeniul securității; · aprobarea unei misiuni de experți care să sprijine reforma din domeniul securității și protejarea personalităților politice, la care să participe ECOWAS, CTLP și/sau alți parteneri, precum și acordarea de asistență acestei misiuni; · pregătirea, adoptarea și punerea în aplicare efectivă a unor planuri naționale operaționale pentru punerea în aplicare a reformei din domeniul securității și pentru combaterea traficului de droguri; · îmbunătățirea gestionării administrative și financiare a efectivelor civile și militare, precum și a măsurilor de combatere a spălării de bani. În concluziile sale de la încheierea consultărilor, Uniunea Europeană a luat notă de angajamentele menționate mai sus. Aceasta i-a invitat pe reprezentanții Republicii Guineea-Bissau să inițieze anchete și proceduri judiciare în ceea ce privește evenimentele din 1 aprilie 2010, pentru a consolida combaterea impunității, și să specifice un calendar mai detaliat privind îndeplinirea angajamentelor, conform termenelor stabilite în foaia de parcurs a ECOWAS. Uniunea Europeană a hotărât, la 18 iulie 2011, prin Decizia 2011/492/UE a Consiliului, să adopte măsurile corespunzătoare pentru punerea în aplicare a acestor angajamente, inclusiv un set de angajamente reciproce pentru reluarea treptată a cooperării cu UE. La 12 aprilie 2012, după primul tur al alegerilor prezidențiale, care s-au desfășurat în urma decesului președintelui Bacai Sanha în luna ianuarie, a avut loc o lovitură de stat organizată de elemente ale forțelor armate. Președintele interimar și prim-ministrul au fost arestați. La doi ani de la lovitura de stat din aprilie 2012, au fost în sfârșit organizate alegeri legislative și prezidențiale, care au avut loc la 13 aprilie, respectiv la 18 mai 2014. Aceste alegeri, care au fost considerate libere și credibile de către toți observatorii internaționali, inclusiv de către Misiunea UE de observare a alegerilor, au reprezentat un pas important în direcția restabilirii ordinii constituționale. Prin Decizia 2013/385/UE a Consiliului din 15 iulie 2013, perioada de valabilitate a măsurilor corespunzătoare stabilite în Decizia 2011/492/UE a Consiliului a fost prelungită cu un an, și anume până la 19 iulie 2014. Comisia consideră că este important ca Decizia 2011/492/UE a Consiliului să nu expire deoarece oferă în continuare un cadru fundamental pentru promovarea stabilității democratice și a statului de drept în Guineea-Bissau. Se propune, așadar, prelungirea cu un an, până la 19 iulie 2015, a valabilității deciziei. Cu toate acestea, ținând seama de faptul că au avut loc alegeri credibile și pentru a putea intra în dialog cu autoritățile alese în mod democratic și a le putea sprijini să îndrepte această țară în direcția consolidării stabilități, democrației și dezvoltării, se propune suspendarea aplicării măsurilor corespunzătoare. Concluzie Având în vedere cele de mai sus, se solicită Consiliului să adopte proiectul atașat de propunere de decizie a Consiliului de prelungire a perioadei de valabilitate a Deciziei 2011/492/UE, dar să suspende aplicarea măsurilor corespunzătoare prevăzute în aceasta. 2014/0186 (NLE) Propunere de DECIZIE A CONSILIULUI de prelungire a valabilității Deciziei 2011/492/UE și de suspendare a aplicării măsurilor corespunzătoare prevăzute de aceasta CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[1] (denumit în continuare „Acordul de parteneriat ACP-UE”), astfel cum a fost revizuit ultima dată la Ouagadougou, Burkina Faso, la 22 iunie 2010[2], în special articolul 96, având în vedere Acordul intern încheiat între reprezentanții guvernelor statelor membre, reuniți în cadrul Consiliului, privind măsurile care trebuie adoptate și procedurile care trebuie urmate pentru punerea în aplicare a Acordului de parteneriat ACP-UE[3], în special articolul 3, având în vedere propunerea Comisiei Europene, întrucât: (1) Prin Decizia 2011/492/UE a Consiliului[4] au fost încheiate consultările cu Republica Guineea-Bissau derulate în temeiul articolului 96 din Acordului de parteneriat ACP-UE și au fost adoptate măsuri corespunzătoare, astfel cum sunt stabilite în anexa la decizia respectivă. (2) Prin Decizia 2013/385/UE a Consiliului[5], Decizia 2011/492/UE a Consiliului a fost modificată pentru a prelungi cu încă un an, până la 19 iulie 2014, perioada de aplicare a măsurilor corespunzătoare. (3) Elementele esențiale menționate la articolul 9 din Acordul de parteneriat ACP-UE sunt în continuare încălcate și condițiile actuale din Guineea-Bissau nu asigură respectarea drepturilor omului, a principiilor democratice și a statului de drept. Prin urmare, este oportun să se prelungească cu un an perioada de valabilitate a Deciziei 2011/492/UE a Consiliului. (4) Cu toate acestea, luând în considerare faptul că au fost organizate alegeri pașnice, libere și credibile, la 13 aprilie și la 18 mai 2014, ceea ce reprezintă un pas important în direcția consolidării democrației și a stabilității, și pentru a intra în dialog cu autoritățile alese în mod democratic și a le oferi sprijin direct în eforturile de consolidare a instituțiilor democratice, de reconciliere a societății și de promovare a dezvoltării socioeconomice a Guineea-Bissau, aplicarea măsurilor corespunzătoare stabilite în anexa la Decizia 2011/492/UE a Consiliului ar trebui suspendată. (5) Prezenta decizie ar trebui revizuită la șase luni de la intrarea sa în vigoare, ADOPTĂ PREZENTA DECIZIE: Articolul 1 Perioada de valabilitate a Deciziei 2011/492/UE și a măsurilor corespunzătoare prevăzute de aceasta se prelungește, prin prezenta decizie, până la 19 iulie 2015. Cu toate acestea, aplicarea măsurilor corespunzătoare se suspendă. Măsurile corespunzătoare sunt continuu examinate și se aplică din nou în cazul în care situația din Guineea-Bissau se înrăutățește semnificativ. Măsurile respective se examinează în orice caz la șase luni de la intrarea în vigoare a prezentei decizii. Articolul 2 Scrisoarea din anexa la prezenta decizie se transmite autorităților din Guineea-Bissau. Articolul 3 Prezenta decizie intră în vigoare la data adoptării. Articolul 4 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Consiliu, Președintele || [1] JO L 317, 15.12.2000, p. 3. [2] JO L 287, 4.11.2010, p. 3. [3] JO L 317, 15.12.2000, p. 376, modificat prin JO L 247, 9.9.2006, p. 48. [4] Decizia 2011/492/UE a Consiliului din 18 iulie 2011 privind încheierea procedurii de consultare cu Republica Guineea-Bissau în conformitate cu articolul 96 din Acordul de parteneriat ACP-UE (JO L 203, 6.8.2011, p. 2). [5] Decizia 2013/385/UE a Consiliului din 15 iulie 2013 de prelungire a perioadei de aplicare a măsurilor corespunzătoare stabilite prin Decizia 2011/492/UE privind Guineea-Bissau și de modificare a deciziei respective (JO L 194, 17.7.2013, p. 6). ANEXĂ la Propunerea de Decizie a Consiliului de prelungire a valabilității Deciziei 2011/492/UE și de suspendare a aplicării măsurilor corespunzătoare prevăzute în aceasta Stimate domnule Președinte al Republicii Guineea-Bissau, Stimate domnule Prim-ministru al Republicii Guineea-Bissau, Stimați domni, În urma consultărilor care au avut loc la Bruxelles la 29 martie 2011 în temeiul articolului 96 din Acordul de parteneriat ACP-UE, Uniunea Europeană a hotărât, la 18 iulie 2011, prin Decizia 2011/492/UE a Consiliului, să adopte măsuri corespunzătoare, inclusiv un set de angajamente reciproce pentru reluarea treptată a cooperării cu UE. Prin Decizia 2013/385 a Consiliului din 15 iulie 2012, perioada de valabilitate a Deciziei 2011/492 a Consiliului a fost prelungită cu un an, și anume până la 19 iulie 2014. Pe parcursul ultimelor douăsprezece luni, perioadă în care țara a fost condusă de autorități interimare, nu s-au înregistrat progrese în ceea ce privește respectarea drepturilor omului, combaterea impunității, reforma sectorului securității sau lupta împotriva traficului ilegal, în special de droguri, aspecte care fuseseră prevăzute în setul de angajamente reciproce pentru reluarea cooperării cu UE. Cu toate acestea, Uniunea Europeană este încurajată de faptul că au fost organizate alegeri legislative și prezidențiale libere, pașnice și credibile, la 13 aprilie și 18 mai 2014, ceea ce a reprezentat un pas important spre democrație și stabilitate în țara dumneavoastră. Prin urmare, UE a decis suspendarea măsurilor aplicate în temeiul articolului 96 din Acordul de la Cotonou, astfel cum sunt stabilite în Decizia 2011/492/UE a Consiliului, pentru a putea intra în dialog cu autoritățile alese în mod democratic și a le oferi sprijin direct în eforturile de consolidare, reconciliere și dezvoltare a țării, în colaborare cu alți parteneri internaționali. Uniunea Europeană acordă cea mai mare importanță dispozițiilor articolului 9 din Acordul de la Cotonou, întrucât respectarea drepturilor omului, a instituțiilor democratice și a statului de drept constituie fundamentul relațiilor dintre UE și Guineea-Bissau, iar Uniunea Europeană va continua să urmărească îndeaproape situația din țara dumneavoastră. Provocările de natură politică și socioeconomică cu care se confruntă țara sunt semnificative, dar avem convingerea că veți întreprinde eforturi, în dialog cu toate grupurile politice, în vederea adoptării deciziilor necesare, atât la nivel economic, cât și financiar, precum și în domeniul crucial al reformei sectorului de securitate și al combaterii impunității. Uniunea Europeană continuă să fie ferm angajată față de parteneriatul său cu cetățenii din Guineea-Bissau. Actuala decizie a Uniunii Europene de a suspenda aplicarea măsurilor corespunzătoare și de a relua dialogul și cooperarea cu autoritățile legitime vizează oferirea unui nou impuls consolidării relațiilor dintre UE și Guineea-Bissau, în scopul normalizării relațiilor bilaterale. Cu toate acestea, angajamentele asumate de Guineea-Bissau în cadrul consultării organizate în temeiul articolului 96 rămân aplicabile și Uniunea Europeană se așteaptă ca guvernul dumneavoastră să depună toate eforturile necesare pentru punerea lor în aplicare în mod prioritar. Uniunea Europeană îndeamnă toate părțile să profite de impulsul actual pentru a îndrepta țara în direcția stabilității democratice, a statului de drept, a respectării drepturilor omului și a dezvoltării socioeconomice. Cu deosebită considerație, Pentru Consiliu, || Pentru Comisie, C. ASHTON Înalt Reprezentant || A. PIEBALGS Comisar